
(Acte a căror publicare este obligatorie)

REGULAMENTUL COMISIEI (CE) NR. 1828/2006

din decembrie 2006

stabilind regulile pentru implementarea Regulamentului Consiliului (CE) nr. 1083/2006 în care se stabilesc prevederile generale cu privire la Fondul European de Dezvoltare Regională, Fondul Social European şi Fondul de Coeziune şi pentru implementarea Regulamentului (CE) nr. 1080/2006 al Parlamentului European şi al Consiliului pentru Fondul European de Dezvoltare Regională
COMISIA COMUNITĂŢILOR EUROPENE,

Luând în considerare Tratatul de înfiinţare a Comunităţii Europene,

Luând în considerare Regulamentul Consiliului (CE) nr. 1083/2006 din 11 iulie 2006 în care se stabilesc prevederile generale cu privire la Fondul European de Dezvoltare Regională, Fondul Social European şi Fondul de Coeziune
, în principal punctul (d) al Articolului 37 (1), paragraful al treilea al Articolului 44, Articolele 59(6), 60(b) şi 66(3), punctul (c) al Articolului 67(2), Articolele 69(1), 70 (3), 71(5), 72(2) şi 76(4) şi paragraful al doilea al Articolului 99(5) din acesta,

Luând în considerare Regulamentul (CE) nr. 1080/2006 al Parlamentului European şi al Consiliului din 5 iulie 2006 cu privire la Fondul European de Dezvoltare Regională
, în principal al doilea subparagraf al Articolului 7(2) şi al doilea paragraf al Articolului 13 din acesta,

Ţinând seama de următoarele:
(1) Regulamentul (CE) nr. 1083/2006 înlocuieşte Regulamentul Consiliului (CE) nr. 1260/1999 din 21 iunie 1999, în care se stabilesc prevederile generale cu privire la Fondurile Structurale
, iar regulamentul (CE) nr. 1080/2006 înlocuieşte Regulamentul (CE) nr. 1783/1999 al Parlamentului European şi al Consiliului din 12 iulie 1999 cu privire la Fondul European de Dezvoltare Regională
, ambele Regulamente luând în considerare noile transformări din domeniul Fondurilor Structurale. Prin urmare, se cuvine să fie stabilite noi prevederi de implementare a Regulamentelor (CE) nr. 1080/2006 şi (CE) nr. 1083/2006.
(2) Se ştie din experienţă că cetăţenii  Uniunii Europene sunt insuficient informaţi cu privire la rolul Comunităţii în finanţarea programelor ce urmăresc sprijinirea competitivităţii, creând locuri de muncă şi întărind gradul de coeziune internă. Prin urmare, se cuvine să punem bazele unui plan de comunicare care să identifice în detaliu măsurile informaţionale şi publicitare necesare pentru a umple acest gol de comunicare şi informare. În acelaşi scop, uneori este necesar să identificăm responsabilităţile şi rolurile pe care ar trebui să le joace fiecare dintre actorii implicaţi.
(3) Pentru a garanta că informaţiile cu privire la oportunităţile de finanţare disponibile sunt diseminate la scară largă către toate părţile interesate şi pentru a asigura transparenţa, ar trebui stabilit conţinutul minim al măsurilor informaţionale necesare pentru a informa potenţialii beneficiari în legătură cu oportunităţile de finanţare oferite în colaborare de către Comunitate şi Statele Membre prin Fonduri, după cum ar trebui stabilită şi obligaţia de a face publici paşii pe care trebuie să-i parcurgă un posibil beneficiar pentru a înainta o solicitare de finanţare, precum şi criteriile utilizate.

(4) Pentru a mări transparenţa cu privire la utilizarea Fondurilor, ar trebui publicată electronic sau în altă formă lista de beneficiari, numele operaţiunilor şi suma din fondurile publice alocată operaţiunilor.
(5) Pentru a asigura o mai bună implementare a măsurilor informaţionale şi a permite un schimb mai bun de informaţii între Statele Membre şi Comisie cu privire la strategiile informaţionale şi publicitare şi la rezultate, ar trebui desemnate persoanele de contact responsabile pentru măsurile de informare şi publicitate, iar aceste persoane ar trebui să aibă participare în reţelele relevante ale Comunităţii.
(6) În scopurile Articolelor 37 şi 67 din Regulamentul (CE) nr. 1083/2006, este necesară stabilirea în detaliu a regulilor şi a categoriilor pentru a permite Statelor Membre să înainteze Comisiei informaţii uniforme cu privire la utilizarea programată a Fondurilor, precum şi informaţii privind alocarea cumulativă a Fondurilor pe categorii pe toată durata de desfăşurare a unui program şi a permite  Comisiei să informeze celelalte Instituţii şi cetăţenii Uniunii Europene într-un mod adecvat în legătură cu utilizarea Fondurilor, inclusiv atingerea obiectivelor stabilite în Articolul 9(3) din Regulamentul (CE) nr. 1083/2006.
(7) Cu privire la Articolul 60 din Regulamentul (CE) nr. 1083/2006 şi în lumina experienţei acumulate, este necesară stabilirea obligaţiilor ce ar trebui să revină autorităţilor de management faţă de beneficiari în faza ce duce spre selectarea şi aprobarea operaţiunilor ce vor fi finanţate, faţă de aspectele pe care ar trebui să le acopere verificările cheltuielilor declarate de beneficiar, inclusiv verificările administrative ale solicitărilor de rambursare şi verificările pe loc ale operaţiunilor individuale şi faţă de condiţiile care trebuie respectate când se desfăşoară verificările pe loc prin sondaj.
(8) Este, de asemenea, necesară stabilirea în detaliu a informaţiilor care ar trebui incluse în înregistrările contabile ale operaţiunilor şi informaţiile ce trebuie păstrate ca date cu privire la implementare, pe care autorităţile ar trebui să le înregistreze, să le stocheze şi să le trimită Comisiei la cerere.
(9) Pentru a asigura auditul corect al cheltuielilor făcute sub programele operaţionale, este necesară stabilirea criteriilor pe care ar trebui să le satisfacă procedura de audit pentru a fi considerată adecvată.
(10) Auditul operaţiunilor se desfăşoară sub responsabilitatea autorităţii de audit. Pentru a asigura că acele audituri sunt suficient de cuprinzătoare şi de eficace şi că ele se desfăşoară potrivit aceloraşi standarde în toate Statele Membre, este necesară stabilirea condiţiilor pe care trebuie să le satisfacă acele audituri.
(11) Din experienţă se ştie că este necesară stabilirea în detaliu a bazei pentru selectarea operaţiunilor asupra cărora trebuie făcut auditul, detalii care ar trebui respectate de către autoritatea de audit în stabilirea sau aprobarea metodei de sondare, inclusiv anumite criterii tehnice care să se utilizeze pentru un eşantion statistic aleatoriu şi factorii ce trebuie luaţi în calcul pentru un eşantion complementar.
(12) Pentru a simplifica şi a armoniza standardele de pregătire şi prezentare a strategiei de audit, raportul anual de control şi declaraţiile de final, care intră în responsabilitatea autorităţii de audit conform Articolului 62 din Regulamentul (CE) nr. 10833/2006, este necesară prevederea în detaliu a conţinutului acestora şi specificarea naturii şi a calităţii informaţiilor pe care acestea se bazează.

(13) Pentru a asigura aplicarea în condiţii maxime de eficacitate a Articolului 90 al Regulamentului (CE) nr. 1083/2006 cu privire la disponibilitatea documentelor şi la dreptul Curţii de Audit şi al Comisiei de a avea acces la toate documentele doveditoare privind cheltuielile şi auditurile, autorităţile de management ar trebui să se asigure că sunt uşor disponibile informaţiile cu privire la identitatea şi locaţia organismelor care păstrează documentele doveditoare, iar acele documente ar trebui furnizate rapid unei liste minime de persoane şi organisme. În acelaşi scop, este necesară stabilirea suporturilor de date considerate ca acceptate de comun acord în scopul păstrării acestor documente. Pentru aceasta, autorităţile naţionale ar trebui să stabilească procedurile necesare pentru asigurarea păstrării documentelor în conformitate cu originalele atunci când acest fapt este relevant, şi că ele sunt disponibile în orice moment în scopuri de audit.
(14) Pentru a armoniza standardele de certificare a cheltuielilor şi pentru pregătirea solicitărilor pentru plăţi, ar trebui stabilit conţinutul certificatelor de acest fel şi al solicitărilor, precum şi natura şi calitatea informaţiilor pe care se bazează ele. Ar trebui stabilite proceduri detaliate pentru păstrarea, în conformitate cu Articolul 61(f) din Regulamentul (CE) nr. 1083/2006, unui raport cu privire la sumele recuperabile şi la sumele retrase în urma anulării parţiale sau în întregime a contribuţiei la o operaţiune, precum şi pentru informarea corectă a Comisiei.
(15) Conform Articolului 71 din Regulamentul (CE) nr. 1083/2006, Statele Membre sunt obligate, înainte de înaintarea primei solicitări interimare de plată sau cel puţin în termen de douăsprezece luni de la aprobarea fiecărui program operaţional, să înainteze către Comisie o descriere a sistemelor de management şi control, un raport care prezintă rezultatele unei evaluări a sistemelor instalate şi o opinie referitoare la respectarea de către acestea a acelui Regulament privind sistemele de management şi control. Pentru că acele documente sunt printre principalele elemente pe care se bazează Comisia, în contextul administrării în comun a bugetului Comunităţii, pentru a se asigura că asistenţa financiară în cauză este folosită de către Statele Membre în conformitate cu regulile şi principiile aplicabile necesare pentru protejarea intereselor financiare ale Comunităţii, este necesară stabilirea în detaliu a informaţiilor pe care trebuie să le conţină documentele de acest tip şi baza de evaluare şi opinie.
(16) Programele operaţionale finanţate sub obiectivul european de cooperare teritorială menţionat în Articolul 3 al Regulamentului (CE) nr. 1083/2006 sunt prezentate de către două sau mai multe State Membre şi au trăsături specifice, enunţate în Regulamentul (CE) nr. 1080/2006. Prin urmare, se cuvine să fie stabilite informaţiile specifice pe care ar trebui să le conţină descrierea sistemului de management şi control pentru acele programe.
(17) Articolul 74 din Regulamentul (CE) nr. 1083/2006 prevede, printre altele, că, pentru programele operaţionale în care totalul cheltuielilor publice nu depăşeşte 750 de milioane de euro şi în care nivelul de co-finanţare din partea Comunităţii nu depăşeşte 40% din totalul cheltuielilor publice, un Stat Membru poate alege să se bazeze mai mult pe organismele naţionale şi pe regulile naţionale privind îndeplinirea anumitor funcţii legate de cerinţele de control şi audit. Este necesar, prin urmare, să fie stabilite verificările, auditurile de operaţiuni şi obligaţiile ce pot fi îndeplinite şi executate potrivit regulilor naţionale, de către organisme naţionale.
(18) Ca parte a obligaţiilor lor de management şi control, Statele Membre trebuie să raporteze şi să monitorizeze neregulile. Au fost stabilite reguli detaliate pentru implementarea acestei cerinţe în Regulamentul Comisiei (CE) nr. 1681/94 din 11 iulie 1994 privind neregulile şi recuperarea sumelor plătite incorect în legătură cu finanţarea politicilor structurale şi organizarea unui sistem de informaţii în acest domeniu
, precum şi în Regulamentul Comisiei (CE) nr. 1831/1994 din 26 iulie 1994, privind neregulile şi recuperarea sumelor plătite incorect în legătură cu finanţarea Fondului de Coeziune şi organizarea unui sistem de informaţii în acest domeniu
. Se cuvine, din motive de claritate şi simplificare, să încorporăm acele reguli în prezentul Regulament.
(19) Ar trebui stabilită o prevedere pentru Comisie de a rambursa costurile judiciare atunci când aceasta cere unui Stat Membru să iniţieze sau să continue demersurile juridice în scopul recuperării sumelor plătite incorect ca urmare a unei nereguli, precum şi pentru furnizarea către Comisie a informaţiilor care să-i permită a decide alocarea pierderii din sumele nerecuperabile stabilite în Articolul 70(2) al Regulamentului (CE) nr. 1083/2006. Ar trebui, de asemenea, prevăzut contactul regulat dintre Comisie şi Statele Membre cu privire la nereguli, pentru utilizarea informaţiilor furnizate în scopul efectuării analizelor de risc şi al compilării rapoartelor şi pentru transmiterea de informaţii către comitetele în cauză.
(20) Pentru a limita povara administrativă impusă de către sistemul de raportare concomitent cu asigurarea nivelului necesar de informaţii, Statele Membre ar trebui, fără a prejudicia obligaţiile ce decurg direct din Articolul 61(f) al Regulamentului (CE) nr. 1083/2006, să nu fie obligate să raporteze nereguli ce implică sume sub un anumit prag, cu excepţia cazului în care Comisia solicită în mod expres acest lucru.
(21) În lumina Directivei 95/46/EC a Parlamentului European şi a Consiliului din 24 octombrie 2005 asupra protecţiei persoanelor din punctul de vedere al procesării datelor personale şi asupra liberei circulaţii a acelor date
 şi în lumina Regulamentului (CE) nr. 45/2001 al Parlamentului European şi al Consiliului din 18 decembrie 2000 asupra protecţiei persoanelor din punctul de vedere al procesării datelor personale de către instituţiile şi organismele Comunităţii şi asupra liberei circulaţii a acelor date
, este necesar a fi prevăzută, în legătură cu măsurile informative şi de publicitate şi a activităţii de audit conform acestui Regulament, prevenirea de către Comisie şi Statele Membre a oricărei dezvăluiri sau accesări neautorizate a datelor personale, după cum este necesară şi specificarea scopului în care Comisia şi Statele Membre pot procesa asemenea date.
(22) Din motive de siguranţă legală şi tratament egal al tuturor Statelor Membre, este necesară fixarea ratei ce se poate aplica în cazul corecţiei financiare pe care o poate face Comisia când un Stat Membru nu se conformează la obligaţia sa de a păstra, în toate regiunile avute în vedere în timpul aplicării unui program, un nivel ţintă convenit al cheltuielilor publice sau structurale echivalente. Din motive de simplificare şi proporţionalitate, nu ar trebui aplicată nici o corecţie financiară dacă diferenţa dintre nivelul convenit şi nivelul realizat este mai mică sau egală cu 3% din nivelul ţintă convenit (pragul de minimis); din aceleaşi motive, când diferenţa dintre cele două niveluri este mai mare de 3% din nivelul ţintă convenit, suma ar trebui calculată prin scăderea acelui prag de minimis.
(23) Utilizarea mijloacelor electronice pentru schimbul de informaţii şi date financiare duce la simplificare, la sporirea eficienţei şi a transparenţei şi la costuri mai scăzute în timp. Pentru a exploata din plin aceste avantaje, păstrând în acelaşi timp nivelul de securitate a schimburilor, ar trebui stabilit un sistem computerizat comun, ca şi o listă de documente de interes comun pentru Comisie şi Statele Membre. Prin urmare, este necesară specificarea formatului pe care trebuie să îl aibă fiecare document şi furnizarea unei descrieri detaliate a informaţiilor pe care trebuie să le conţină documentele de acest tip. Din aceleaşi motive, este necesară specificarea modului cum un asemenea sistem computerizat funcţionează în ce priveşte identificarea părţii responsabile cu introducerea documentelor în sistem şi cu actualizările acestora.
(24) În cadrul Directivei 1999/93/EC a Parlamentului European şi a Consiliului din 13 decembrie 1999 asupra unui cadru al Comunităţii privind semnăturile electronice
, având în vedere nivelul de securitate şi confidenţialitate necesar pentru administrarea financiară a utilizării Fondurilor, şi în scopul unei analize performante a costurilor şi a beneficiilor, este necesară obligativitatea utilizării unei semnături electronice.
(25) Pentru a asigura dezvoltarea rapidă şi funcţionarea corectă a sistemului computerizat comun, costul dezvoltării acestuia ar trebui finanţat de bugetul Comunităţilor Europene potrivit Articolului 45 din Regulamentul (CE) nr. 1083/2006, iar costurile interfeţei cu sistemele computerizate naţionale, regionale şi locale ar trebui să fie eligibile pentru o contribuţie financiară din partea Fondurilor potrivi Articolului 46 din acelaşi Regulament.
(26) Pornind de la experienţa perioadei de programare 2000-2006, este necesară stabilirea detaliată a condiţiilor pe care ar trebui să le respecte instrumentele de inginerie financiară pentru a beneficia de finanţare sub un program operaţional, înţelegându-se că orice contribuţii la instrumentele de inginerie financiară din programul operaţional şi alte surse publice, ca şi orice investiţii făcute prin instrumentele de inginerie financiară în întreprinderi individuale, sunt supuse regulilor privind ajutorul de Stat, inclusiv Recomandărilor Comunităţii privind ajutorul de Stat pentru promovarea investiţiilor de capital de risc în întreprinderi mici şi mijlocii.

(27) Este necesară adoptării listei de criterii ce urmează a fi folosite pentru identificarea zonelor în care cheltuielile cu spaţiul de locuit pot fi eligibile pentru contribuţia din partea Fondului European de Dezvoltare Regională potrivit Articolului 7(2) din Regulamentul (CE) nr. 1080/2006 şi listei de intervenţii eligibile. Dată fiind diversitatea situaţiilor predominante în Statele Membre în cauză, se cuvine să se stabilească o listă de criterii pentru identificarea zonelor care suferă sau sunt ameninţate de deteriorare fizică şi excludere socială în care investiţia în spaţiul de locuit poate fi eligibilă pentru co-finanţare. De asemenea, se cuvine a se stabili că, în cazul spaţiilor de locuit pentru mai multe familii sau desemnate pentru familiile cu venituri mici sau pentru persoanele cu nevoi speciale, intervenţiile eligibile pentru co-finanţare ar trebui să fie cele ce urmăresc renovarea spaţiilor comune ale clădirilor rezidenţiale pentru mai multe familii sau oferirea de locuinţe sociale moderne de calitate prin investiţii în renovare şi prin modificarea destinaţiei clădirilor existente aflate în proprietatea autorităţilor publice sau a operatorilor non-profit.
(28) Articolul 56(4) din Regulamentul (CE) nr. 1083/2006 prevede ca regulile pentru eligibilitatea cheltuielilor să fie stabilite la nivel naţional, respectând excepţiile prevăzute în regulamentele specifice pentru fiecare Fond. Cu privire la Articolul 13 din Regulamentul (CE) nr. 1080/2006, ar trebui stabilite acele reguli comune pentru eligibilitatea cheltuielilor care să fie aplicabile programelor operaţionale sub obiectivul european de cooperare teritorială, pentru a asigura consecvenţa regulilor aplicabile proiectelor implementate în diferite State Membre. Pornind de la experienţa programelor similare din perioada de programare 2000-2006, se cuvine să se stabilească reguli comune pentru categoriile de cheltuieli în privinţa cărora este probabil ca regulile naţionale să fie diferite. Pentru a reduce povara administrativă asupra beneficiarilor şi a autorităţilor de program, ar trebui ca, în anumite condiţii, să fie eligibile sume globale pentru cheltuielile de regie.
(29) Ar trebui revocate regulamentele (CE) nr. 1681/94 şi (CE) nr. 1831/94, ca şi Regulamentele Comisiei (CE) nr. 1159/2000 din 30 mai 2000 asupra măsurilor informative şi de publicitate ce trebuie luate de către Statele Membre legat de asistenţa din partea Fondurilor Structurale
, (CE) nr. 1685/2000 din 28 iulie 2000 în care se stabilesc reguli detaliate pentru implementarea Regulamentului Consiliului (CE) nr. 1260/1999 în ce priveşte eligibilitatea cheltuielilor operaţiunilor co-finanţate din Fondurile Structurale
, (CE) nr. 438/2001 din 2 martie 2001 în care se stabilesc reguli detaliate pentru implementarea Regulamentului Consiliului (CE) nr. 1260/1999 privind sistemele de management şi control pentru asistenţa acordată din Fondurile Structurale
, (CE) nr. 448/2001 din 2 martie 2001 în care se stabilesc reguli detaliate pentru implementarea Regulamentului Consiliului (CE) nr. 1260/1999 privind procedura efectuării corecţiilor financiare asupra asistenţei acordate din Fondurile Structurale
, (CE) nr. 1386/2001 din 29 iulie 2002 în care se stabilesc reguli detaliate pentru implementarea Regulamentului Consiliului (CE) nr. 1164/94 privind sistemele de management şi control pentru asistenţa acordată din Fondul de Coeziune şi procedura de efectuare a corecţiilor financiare
, (CE) nr. 16/2003 din 6 ianuarie 2003 în care se stabilesc reguli detaliate speciale pentru implementarea Regulamentului Consiliului (CE) nr. 1164/94 privind eligibilitatea cheltuielilor în contextul măsurilor finanţate parţial din Fondul de Coeziune
 şi (CE) nr. 621/2004 din 1 aprilie 2004 în care se stabilesc reguli pentru implementarea Regulamentului Consiliului (CE) nr. 1164/94 privind măsurile informative şi publicitare legate de activităţile Fondului de Coeziune
.
(30) Măsurile prevăzute în acest Regulament respectă opinia Comitetului de Coordonare a Fondurilor, 

CAPITOLUL I. INTRODUCERE

Articolul 1: Tema

Acest regulament stabileşte regulile pentru implementarea regulamentului (CE) nr. 1083/2006 şi a Regulamentului (CE) nr. 1080/2006 cu privire la următoarele:
(a) informare şi publicitate;

(b) informarea cu privire la utilizarea Fondurilor;

(c) sistemele de management şi control;

(d) nereguli;

(e) date personale;

(f) corecţii financiare pentru nerespectarea adiţionalităţii;
(g) schimbul electronic de date;

(h) instrumentele de inginerie financiară;
(i) eligibilitatea spaţiilor de locuit;
(j) eligibilitatea programelor operaţionale pentru obiectivul european de cooperare teritorială, aşa cum este el menţionat în Articolul 3(2)(c) al Regulamentului (CE) nr. 1083/2006.

CAPITOLUL II. PREVEDERI PENTRU IMPLEMENTAREA REGULAMENTULUI (CE) NR. 1083/2006

Partea I. Informare şi publicitate

Articolul 2: Pregătirea planului de comunicare
1. 
Un plan de comunicare, ca şi orice amendamente majore ale sale, urmează a fi conceput de către autoritatea de management (un plan de comunicare pentru programul operaţional de care răspunde) sau de către Statul Membru (un plan de comunicare care să acopere mai multe programe sau toate programele operaţionale co‑finanţate din Fondul European de Dezvoltare Regională (FEDR), Fondul Social European (FSE) sau Fondul de Coeziune).
2. 
Planul de comunicare va cuprinde cel puţin următoarele:

(a) obiectivele şi grupurile ţintă;

(b) strategia şi conţinutul măsurilor informative şi de publicitate ce trebuie luate de către Statul Membru sau de către autoritatea de management, orientate spre beneficiari, beneficiarii potenţiali şi public, reflectând plusul de valoare adus de asistenţa Comunităţii la nivel naţional, regional şi local;

(c) bugetul indicativ pentru implementarea planului;
(d) departamentele administrative sau organismele responsabile de implementarea măsurilor informative şi publicitare;

(e) o indicare a modului în care măsurile informative şi publicitare vor fi evaluate referitor la vizibilitatea şi conştientizarea cu privire la programele operaţionale şi la rolul Comunităţii.

Articolul 3: Examinarea compatibilităţii planului de comunicare

Statul Membru sau autoritatea de management va înainta Comisiei planul de comunicare în decurs de patru luni de la data adoptării programului operaţional sau, în cazul în care planul de comunicare acoperă două sau mai multe programe operaţionale, de la data adoptării celui din urmă dintre aceste programe operaţionale.
Dacă nu se primesc observaţii din partea Comisiei în decurs de două luni de la primirea planului de comunicare, se va considera că planul este în conformitate cu Articolul 2(2).

În cazul în care Comisia trimite observaţii în decurs de două luni de la primirea planului de comunicare, Statul Membru sau autoritatea de management va trimite Comisiei, în decurs de două luni, un plan de comunicare revizuit.

În absenţa unor noi observaţii din partea Comisiei în decurs de două luni de la înaintarea planului de comunicare revizuit, se va considera că acest plan de comunicare poate fi implementat.
Statul membru sau autoritatea de management va începe activităţile de informare şi publicitate prevăzute în Articolele 5, 6 şi 7, acolo unde este relevant, chiar şi în absenţa versiunii finale a planului de comunicare.
Articolul 4: Implementarea şi monitorizarea planului de comunicare

1. 
Autoritatea de management va informa comitetul de monitorizare pentru fiecare program operaţional cu privire la următoarele:

(a)
planul de comunicare şi modul cum decurge implementarea acestuia;


(b)
măsurile informative şi publicitare aplicate;


(c)
mijloacele de comunicare folosite.


Autoritatea de management va furniza comitetului de monitorizare exemple privind măsurile de acest fel.

2.
Rapoartele anuale şi raportul final asupra implementării unui program operaţional, la care se face referire în Articolul 67 din Reglementarea (CE) nr. 1083/2006, va include:

(a)
exemple de măsuri informative şi publicitare pentru programul operaţional aplicate în timpul implementării planului de comunicare;
(b)
asigurarea condiţiilor pentru măsurile informative şi publicitare amintite în punctul (d) al Articolului 7(2), inclusiv, acolo unde este cazul, adresa electronică la care se pot găsi aceste date;
(c)
conţinutul oricăror amendamente majore la planul de comunicare.


Raportul anual de implementare pentru anul 2010 şi raportul final de implementare vor conţine un capitol de evaluare a rezultatelor măsurilor informative şi publicitare din punctul de vedere al vizibilităţii şi al conştientizării cu privire la programele operaţionale şi la rolul Comunităţii, potrivit celor prevederilor de la punctul (e) al Articolului 2(2).
3. 
Mijloacele utilizate pentru implementarea, monitorizarea şi evaluarea planului de comunicare vor fi proporţionale cu măsurile informative şi publicitare identificate în planul de comunicare.

Articolul 5: Măsuri de informare pentru potenţialii beneficiari

1. 
În conformitate cu planul de comunicare, autoritatea de management va asigura că programul operaţional este diseminat la scară largă, inclusiv detaliile contribuţiilor financiare din partea Fondurilor în cauză, şi că respectivul program este disponibil pentru toţi cei interesaţi.

În plus, va asigura diseminarea la scară cât mai largă a informaţiilor privind oportunităţile de finanţare oferite de asistenţa asociată din partea Comunităţii şi a Statului membru prin programul operaţional.

2. 
Autoritatea de management va furniza potenţialilor beneficiari informaţii clare şi detaliate cel puţin cu privire la următoarele:

(a)
condiţiile de eligibilitate ce trebuie satisfăcute de către cei ce doresc să se califice pentru finanţarea sub un program operaţional;

(b)
o descriere a procedurilor de examinare a solicitărilor de finanţare şi a perioadelor de timp implicate;
(c) criteriile de selecţie a operaţiunilor ce vor fi finanţate;

(d) persoanele şi organismele de contact la nivel naţional, regional sau local care pot oferi informaţii despre programele operaţionale.

În plus, autoritatea de management va informa potenţialii beneficiari în legătură cu publicarea prevăzută în punctul (d) al Articolului 7(2).

3. 
Autoritatea de management va implica în măsurile de informare şi publicitate, în conformitate cu legile şi practicile naţionale, cel puţin unul dintre organismele care pot asigura diseminarea la scară largă a informaţiilor enumerate în paragraful 2:
(a) 
autorităţi naţionale, regionale şi locale şi agenţii de dezvoltare;

(b) 
asociaţii comerciale şi profesionale;

(c)
parteneri economici şi sociali;

(d)
organizaţii neguvernamentale;

(e) 
organizaţii reprezentante ale mediului de afaceri;

(f)
centre de informare privind Europa, precum şi reprezentanţe ale Comisiei din Statele Membre;

(g)
instituţii de învăţământ.

Articolul 6: Măsuri de informare pentru beneficiari

Autoritatea de management va informa beneficiarii că acceptarea finanţării reprezintă, de asemenea, o acceptare a includerii lor în lista beneficiarilor, publicată în conformitate cu punctul (d) din Articolul 7(2).
Articolul 7: Responsabilităţile autorităţii de management legate de măsurile de informare şi publicitate pentru public

1. 
Autoritatea de management va asigura implementarea măsurilor de informare şi publicitate în conformitate cu planul de comunicare şi orientarea lor către o acoperire mass-media cât mai largă, utilizând diferite forme şi metode de comunicare la nivelul teritorial adecvat.

2. 
Autoritatea de management va fi răspunzătoare pentru organizarea cel puţin a următoarelor măsuri de informare şi publicitate:

(a)
o activitate amplă de informare, care să facă publică lansarea unui program operaţional, chiar în absenţa versiunii finale a planului de comunicare;
(b)
cel puţin o activitate amplă de informare pe an, potrivit celor stabilite în planul de comunicare, reprezentând realizările programului/programelor operaţional(e), inclusiv principalele proiecte, dacă acest lucru este relevant;

(c)
arborarea steagului Uniunii Europene timp de o săptămână începând cu 9 mai, în faţa sediului fiecărei autorităţi de management;

(d)
publicarea, electronică sau de altă natură, a listei beneficiarilor, a numelor operaţiunilor şi a sumei la care se ridică finanţarea publică alocată operaţiunilor.
Nu se vor menţiona participanţii la o operaţiune FSE.

Articolul 8: Responsabilităţile beneficiarilor legate de măsurile de informare şi publicitate pentru public

1.
Beneficiarul va fi responsabil pentru informarea publicului, prin măsurile stabilite în paragrafele 2, 3 şi 4, cu privire la asistenţa obţinută din Fonduri.
2. 
Beneficiarul va monta o placă explicativă, vizibilă şi de dimensiuni semnificative, nu mai târziu de şase luni de la finalizarea unei operaţii care îndeplineşte următoarele condiţii:
(a)
contribuţia publică totală la operaţiune depăşeşte 500 000 euro;

(b)
operaţiunea constă în cumpărarea unui obiect fizic sau în finanţarea infrastructurii, sau în operaţiuni de construcţie.

Pe placă se va specifica tipul şi numele operaţiunii, în plus faţă de informaţiile menţionate în Articolul 9. Acele informaţii vor ocupa cel puţin 25% din aria plăcii.
3.
Pe durata implementării operaţiunii, beneficiarul va monta un panou informativ în locaţia fiecărei operaţiuni ce îndeplineşte următoarele condiţii:
(a)
contribuţia publică totală la operaţiune depăşeşte 500 000 euro;

(b)
operaţiunea constă în finanţarea infrastructurii sau în operaţiuni de construcţie.

Informaţiile la care se face referire în Articolul 9 vor ocupa cel puţin 25% din aria panoului.

La finalizarea operaţiunii, panoul va fi înlocuit prin placa explicativă permanentă menţionată în paragraful 2.

4. 
Când o operaţiune primeşte finanţare sub un program operaţional co-finanţat de către FSE şi, dacă este cazul, când o operaţiune beneficiază de finanţare sub FEDR sau Fondul de Coeziune, beneficiarul va asigura informarea cu privire la finanţare a tuturor celor care participă la operaţiune.

Beneficiarul va anunţa în mod clar faptul că operaţiunea în curs de implementare a fost selectată sub un program operaţional co-finanţat de către FSE, FEDR sau Fondul de Coeziune.

Orice document, inclusiv orice participare sau vreun certificat de altă natură cu privire la o asemenea operaţiune va include menţiunea că programul operaţional a fost co-finanţat din FSE sau, unde este cazul, din FEDR sau Fondul de coeziune.

Articolul 9: Caracteristici tehnice ale măsurilor de informare şi publicitate pentru operaţiune

Toate informaţiile şi măsurile de publicitate orientate spre beneficiari, potenţialii beneficiari şi public vor include următoarele:

(a) 
emblema Uniunii Europene, în conformitate cu standardele grafice stabilite în Anexa I, alături de menţionarea Uniunii Europene;

(b)
menţionarea Fondului în cauză:


(a)
pentru FEDR: "Fondul European de Dezvoltare Regională";


(b)
pentru Fondul de Coeziune: "Fondul de Coeziune";


(c)
pentru FSE: "Fondul Social European";

(c)
o notă aleasă de către autoritatea de management, în care se evidenţiază plusul de valoare adus de intervenţia Comunităţii, de preferinţă alături de "Investiţii în viitorul dumneavoastră".

Pentru obiecte proporţionale mici nu se aplică punctele (b) şi (c).

Articolul 10: Reţeaua şi schimbul de experienţă

1.
Fiecare autoritate de management va desemna persoanele de contact responsabile cu informarea şi publicitatea şi va inform Comisia în mod corespunzător. În plus, Statele Membre pot desemna o singură persoană de contact pentru toate programele operaţionale.
2.
Se pot forma reţele ale Comunităţii, cuprinzând persoanele desemnate în paragraful 1, pentru a asigura schimburile de bună practică, inclusiv privind rezultatele implementării planului de comunicare, şi schimburile de experienţă în implementarea măsurilor de informare şi publicitate conform acestei Părţi.
3.
Schimburile de experienţă din domeniul informării şi al publicităţii poate fi sprijinit prin asistenţă tehnică potrivit Articolului 45 din Regulamentul (CE) nr. 1083/2006.

Partea a II-a. Informarea privind utilizarea Fondurilor
Articolul 11: Indicarea detaliată privind utilizarea Fondurilor

1.
Statele Membre vor înainta Comisiei indicarea detaliată pe categorii a utilizării programate a Fondurilor la nivel de program operaţional, aşa cum se menţionează în punctul (d) al Articolului 37(1) al Regulamentului (CE) nr. 1083/2006 şi al Articolului 12(5) al Regulamentului 1080/2006, în conformitate cu Părţile A şi B ale Anexei a II-a a acestui regulament.

2.
Rapoartele de implementare anuale şi finale menţionate în Articolul 67 din Regulamentul (CE) nr. 1083/2006 vor conţine informaţii detaliate  la nivel de program operaţional cu privire la alocarea cumulativă a Fondurilor pe categorii, de la începutul programului operaţional până la operaţiunile selectate sub programul operaţional, prezentate pentru fiecare combinaţie de coduri, în conformitate cu Părţile A şi C din Anexa a II-a a acestui Regulament.

3.
Datele furnizate de către Statele Membre conform paragrafelor 1 şi 2 vor fi utilizate de către Comisie doar în scopuri de informare.

Partea a III-a. Sistemele de management şi control

Articolul 12: Organismele intermediare

În cazurile în care una sau mai multe dintre sarcinile unei autorităţi de management sau de certificare sunt îndeplinite de către un organism intermediar, demersurile relevante vor fi înregistrate în scris.
Prevederile acestui Regulament cu privire la autoritatea de management şi la autoritatea de certificare se vor aplica organismului intermediar.

Articolul 13: Autoritatea de management

1.
În scopurile selecţiei şi ale aprobării operaţiunilor conform Articolului 60(a) al Regulamentului (CE) nr. 1083/2006, autoritatea de management va asigura informarea beneficiarilor cu privire la condiţiile specifice referitoare la produsele sau serviciile ce trebuie furnizate în cadrul operaţiunii, la planul de finanţare, la limita de timp pentru execuţie şi la informaţiile financiare şi de altă natură care trebuie păstrate şi comunicate.

Ea va stabili că beneficiarul are capacitatea de a îndeplini aceste condiţii înainte de a fi luată decizia de aprobare.
2.
Verificările ce trebuie desfăşurate de către autoritatea de management conform Articolului 60(b) din Regulamentul (CE) nr. 1083/2006 vor acoperi aspectele administrative, financiare, tehnice şi fizice ale operaţiunilor, după caz.

Verificările se vor asigura că declaraţia cheltuielilor este conformă cu realitatea, că produsele sau serviciile au fost furnizate în conformitate cu decizia de aprobare, că solicitările de rambursare din partea beneficiarului sunt corecte şi că operaţiunile şi cheltuielile se conformează la regulile Comunităţii şi la cele naţionale. Aceste verificări vor include procedurile de evitare a finanţării duble a cheltuielilor prin alte scheme ale Comunităţii sau naţionale şi cu alte perioade de programare.


Verificările vor cuprinde următoarele proceduri:

(a) 
verificări administrative în privinţa fiecărei solicitări pentru rambursare înaintate de beneficiari;

(b)
verificări pe loc ale operaţiunilor individuale.
3.
În cazul în care verificările pe loc de la punctul (b) din paragraful 2 se desfăşoară prin sondaj pentru un program operaţional, autoritatea de management va păstra înregistrări cu descrierea şi justificarea metodei de eşantionare şi identificarea operaţiunilor sau a tranzacţiilor selectate pentru verificare.


Autoritatea de management va determina mărimea eşantionului pentru a obţine o garanţie rezonabilă a legalităţii şi a regularităţii tranzacţiilor, luând în calcul riscul identificat de către autoritatea de management pentru tipul de beneficiari şi operaţiuni în cauză. Ea va verifica în fiecare an metoda de eşantionare.

4.
Autoritatea de management va stabili standarde şi proceduri scrise pentru verificările desfăşurate conform paragrafului 2 şi va păstra înregistrări pentru fiecare verificare, menţionând activitatea efectuată, data şi rezultatele verificării şi măsurile luate cu privire la neregulile detectate.

5.
În cazul în care autoritatea de management este şi un beneficiar în cadrul programului operaţional, demersurile pentru verificările la care se face referire în paragrafele 2,3 şi 4 vor asigura separarea adecvată a funcţiilor în conformitate cu punctul (b) al Articolului 58 al Regulamentului (CE) nr. 1083/2006.

Articolul 14: Înregistrările contabile

1.
Înregistrările contabile ale operaţiunilor şi ale datelor privind implementarea la care se face referire în Articolul 60(c) din Regulamentul (CE) nr. 1083/2006 vor include informaţiile stabilite în Anexa a III-a a acestui Regulament.


Autorităţile de management, de certificare şi de audit şi organismele la care se face referire în Articolul 62(3) din Regulamentul (CE) nr. 1083/2006 vor avea acces la respectivele informaţii.

2. La cererea scrisă a Comisiei, Statul Membru va furniza Comisiei informaţiile menţionate în paragraful 1 în termen de cincisprezece zile lucrătoare de la primirea cererii sau în orice altă perioadă convenită, în scopul desfăşurării verificărilor documentare şi pe loc.
Articolul 15: Procedura de audit
În scopurile Articolului 60(f) din Regulamentul (CE) nr. 1083/2006, o procedură de audit va fi considerată drept adecvată dacă va satisface, în ce priveşte programul operaţional în cauză, următoarele criterii:

(a) permite reconcilierea sumelor totale declarate către Comisie cu înregistrările contabile detaliate şi documentele doveditoare deţinute de către autoritatea de certificare, autoritatea de management, organismele intermediare şi beneficiari în ce priveşte operaţiunile co-finanţate sub programul operaţional;
(b) permite verificarea plăţii contribuţiei publice a beneficiarului;
(c) permite verificarea aplicării criteriilor de selecţie stabilite de comitetul de monitorizare pentru programul operaţional;

(d) conţine, pentru fiecare operaţie, după caz, specificaţiile tehnice şi planul de finanţare, documentele privind aprobarea grantului, documentele legate de procedurile de achiziţionare, rapoartele de desfăşurare şi rapoartele asupra verificărilor şi a auditurilor desfăşurate.

Articolul 16: Auditurile operaţiunilor

1.
Auditurile la care se face referire în punctul (b) al Articolului 62(1) din Regulamentul (CE) nr. 1083/2006  se vor desfăşura în fiecare perioadă de douăsprezece luni de la 1 iulie 2008, asupra unui eşantion de operaţii selectate printr-o metodă stabilită sau aprobată de autoritatea de audit în conformitate cu Articolul 17 al acestui Regulament.

Auditurile se vor desfăşura pe loc, pe baza documentaţiei şi a înregistrărilor păstrate de beneficiar.

2.
Auditurile vor verifica îndeplinirea următoarelor condiţii:

(a) 
operaţiunea satisface criteriile de selecţie pentru programul operaţional, a fost implementată în conformitate cu decizia de aprobare şi îndeplineşte orice condiţii aplicabile cu privire la funcţionalitatea sau utilizarea ei sau la obiectivele ce trebuie atinse;
(b)
cheltuielile declarate corespund cu înregistrările contabile şi documentele doveditoare păstrate de beneficiar;

(c)
cheltuielile declarate de către beneficiar respectă regulile Comunităţii şi cele naţionale;

(d)
contribuţia publică a fost plătită beneficiarului în conformitate cu Articolul 80 din Regulamentul (CE) nr. 1083/2006.

3.
În situaţiile în care problemele descoperite apar a fi sistematice şi prezintă, astfel, riscuri pentru alte operaţiuni din cadrul programului operaţional, autoritatea de audit va asigura examinări ulterioare, inclusiv noi audituri acolo unde este necesar, pentru a stabili amploarea respectivelor probleme. Autorităţile relevante vor desfăşura acţiunile necesare pentru prevenire şi corecţie.
4.
Doar cheltuielile care intră în sfera unui audit desfăşurat conform paragrafului 1 vor fi calculate la suma cheltuielilor verificate prin audit, în scopul raportării în tabelele de la punctul 9 al Anexei VI şi punctul 9 al Anexei VIII.
Articolul 17: Eşantionarea
1.
Eşantionul operaţiilor ce vor fi supuse auditului în fiecare an va fi determinat iniţial pe baza unei metode statistice aleatorii de eşantionare, potrivit celor stabilite în paragrafele 2, 3 şi 4. Se pot selecta şi operaţiuni adiţionale ca eşantion complementar, potrivit celor stabilite în paragrafele 5 şi 6.
2.
Metoda utilizată pentru selectarea eşantionului şi pentru formularea concluziilor pe baza rezultatelor va lua în calcul standardele de audit acceptate la nivel internaţional şi va fi definită în documentaţie. Ţinând cont de cheltuieli, de numărul şi tipul operaţiunilor şi de alţi factori relevanţi, autoritatea de audit va determina metoda statistică de eşantionare adecvată. Parametrii tehnici ai eşantionului vor fi determinaţi în conformitate cu Anexa IV.
3. 
Eşantionul supus auditului în fiecare perioadă de douăsprezece luni va fi selectat dintre acele operaţiuni pentru care, în anul anterior anului în care este comunicat Comisiei raportul de control anual conform Articolului 8(2), au fost declarate către Comisie cheltuieli pentru programul operaţional sau, dacă este cazul, pentru programele operaţionale acoperite de un sistem comun de management şi control. Pentru prima perioadă de douăsprezece luni, autoritatea de audit poate decide să grupeze operaţiunile pentru care au fost declarate către Comisie cheltuieli în 2007 şi 2008, ca bază pentru selectarea operaţiunilor ce vor fi supuse auditului.
4.
Autoritatea de audit va trage concluziile pe baza rezultatelor auditurilor legate de cheltuielile declarate faţă de Comisie în timpul anului menţionat în paragraful 3 şi va comunica aceste concluzii Comisiei în raportul anual de control.


În programele operaţionale pentru care rata de eroare prognozată este deasupra nivelului de materialitate, autoritatea de audit va analiza semnificaţia acesteia şi va întreprinde acţiunile necesare, inclusiv formularea recomandărilor adecvate, care vor fi comunicate în raportul anual de control.
5.
Autoritatea de audit va verifica regulat gradul de acoperire oferit de eşantionul aleatoriu, mai ales în vederea nevoii ca auditul să ofere o confirmare suficientă a declaraţiilor ce trebuie date la finalizarea totală şi a etapelor pentru fiecare program operaţional.

Ea va decide, pe baza judecăţii profesionale, dacă este necesar auditul unui eşantion complementar de operaţii adiţionale pentru a sesiza factorii de risc specifici identificaţi şi a garanta, pentru fiecare program, un grad suficient de acoperire pentru diferitele tipuri de operaţiuni, beneficiari, organisme intermediare şi axe prioritare.
6.
Autoritatea de audit va trage concluzii pe baza rezultatelor auditurilor eşantionului complementar şi va comunica aceste concluzii către Comisie în raportul anual de control.


În cazurile în care există nu număr ridicat de nereguli sesizate sau în care au fost detectate nereguli sistemice, autoritatea de audit va analiza semnificaţia acestora şi va întreprinde acţiunile necesare, inclusiv formularea de recomandări adecvate, care vor fi comunicate în raportul anual de control.

Rezultatele auditurilor asupra eşantionului complementar vor fi analizate separat de cele ale eşantionului aleatoriu. În particular, neregulile detectate la eşantionul complementar nu vor fi luate în considerare atunci când se calculează rata de eroare a eşantionului aleatoriu.
Articolul 18: Documentele prezentate de către autoritatea de audit
1.
Strategia de audit la care se face referire în punctul (c) al Articolului 62(1) din Regulamentul (CE) nr. 1083/2006 va fi stabilită în conformitate cu modelul din Anexa V la acest Regulament. Ea va fi verificată şi actualizată anual şi, dacă este necesar, şi în timpul anului.

2.
Raportul anual de control şi opinia la care se face referire la punctul (d) din Articolul 62(1) din Regulamentul (CE) nr. 1083/2006 se vor baza pe auditurile sistemelor şi auditurile operaţiunilor desfăşurate în baza punctelor (a) şi (b) din Articolul 62(1) din respectivul Regulament, în conformitate cu strategia de audit. Ele vor fi redactate în conformitate cu modelele stabilite în Anexele VI şi VII la acest Regulament.

Pentru programele operaţionale din cadrul obiectivului european de cooperare teritorială, raportul anual de control şi opinia vor acoperi toate Statele Membre angajate în program.

3.
Declaraţia de finalizare la care se face referire la punctul (e) al Articolului 62(1) din Regulamentul (CE) nr. 1083/2006 se va baza pe toată activitatea de audit desfăşurată de către autoritatea de audit sau pe răspunderea acesteia, în conformitate cu strategia de audit. Declaraţia de finalizare şi raportul final de control vor fi redactate în conformitate cu modelele stabilite în Anexa VIII la acest Regulament.


Pentru programele operaţionale din cadrul obiectivului european de cooperare teritorială, declaraţia de finalizare şi raportul final de control vor acoperi toate Statele Membre angajate în program.
4.
Dacă există vreo limitare a ariei de cuprindere a examinării sau dacă nivelul detectat al neregulilor ce ţin de cheltuieli nu permite formularea unei opinii necalificate în cazul opiniei anuale la care se face referire la punctul (d) al Articolului 62(1) al Regulamentului (CE) nr. 1083/2006 sau în cazul declaraţiei de finalizare la care se face referire la punctul (e) al acelui Articol, autoritatea de audit va prezenta motivele şi va estima amploarea problemei şi impactul ei financiar.
5.
În cazul unei finalizări parţiale a unui program operaţional, declaraţia legată de legalitatea şi conformarea la reguli a tranzacţiilor cuprinse în raportul cheltuielilor menţionat în Articolul 88 din Regulamentul (CE) nr. 1083/2006 va fi redactată de către autoritatea de audit în conformitate cu modelul din Anexa IX la acest Regulament şi înaintată împreună cu opinia la care se face referire la punctul (d) (ii) al Articolului 62(1) al Regulamentului (CE) nr. 1083/2006.
Articolul 19: Disponibilitatea documentelor
1.
În scopurile Articolului 90 din Regulamentul (CE) nr. 1083/2006, autoritatea de management va asigura disponibilitatea înregistrărilor privind identitatea şi locaţia organismelor ce deţin documentele doveditoare cu privire la cheltuieli şi audituri, inclusiv documentele cerute pentru o anumită procedură de audit.
2.
Autoritatea de management va avea grijă ca documentele menţionate în paragraful 1 să fie puse la dispoziţie, pentru inspecţie, persoanelor şi organismelor abilitate în acest sens, cărora le vor fi furnizate extrase sau copii din aceste documente. Prin  aceste persoane şi organisme se înţeleg cel puţin personalul autorizat al autorităţii de management, al autorităţii de certificare, al organismelor intermediare şi al autorităţii de credit şi al organismelor la care se face referire în Articolul 62(3) din Regulamentul (CE) nr. 1083/2006, precum şi oficialii autorizaţi ai Comunităţii şi reprezentanţii autorizaţi ai acestora.
3.
Autoritatea de management va păstra informaţiile necesare în scopul evaluării şi al raportării, inclusiv informaţiile menţionate în Articolul 14, în legătură cu operaţiile menţionate în Articolul 90(2) din Regulamentul (CE) nr. 1083/2006 pentru întreaga perioadă menţionată în paragraful (1)(a) din respectivul Articol.

4.
Cel puţin următoarele vor fi considerate ca suporturi de date acceptate, aşa cum se menţionează în Articolul 90 din Regulamentul (CE) nr. 1083/2006:

(a)
fotocopii ale documentelor originale;

(b)
microfişe ale documentelor originale;

(c)
versiuni electronice ale documentelor originale;

(d) 
documente existente doar în versiune electronică.

5.
Procedura de certificare a conformităţii dintre documentele păstrate pe suporturi de date acceptate şi documentul original va fi stabilită de către autorităţile naţionale şi se va avea grijă ca versiunile păstrate să respecte cerinţele legale naţionale şi să poată fi utilizate în scopuri de audit.
6.
În cazurile în care documentele există doar în format electronic, sistemele de calculatoare folosite trebuie să respecte standardele de securitate acceptate care asigură conformarea documentelor păstrate la cerinţele legale naţionale şi posibilitatea de a utiliza aceste documente în scopuri de audit.
Articolul 20: Documentele înaintate de către autoritatea de certificare

1.
Declaraţiile privind cheltuielile şi solicitările de plată menţionate în Articolul 61 din Regulamentul (CE) nr. 1083/2006 vor fi redactate în formatul din Anexa X la acest Regulament şi transmise Comisiei.
2.
Până la data de 31 martie a fiecărui an începând cu 2008, autoritatea de certificare va trimite Comisiei o declaraţie, în formatul indicat în Anexa XI, în care se identifică, pentru fiecare axă de priorităţi a programului operaţional:
(a) 
sumele retrase din declaraţiile de cheltuieli înaintate în anul precedent în urma anulării totale sau parţiale a contribuţiei publice pentru o operaţiune;

(b)
sumele recuperate care au fost deduse din acele declaraţii de cheltuieli;
(c)
O declaraţie cu sumele ce urmează a fi recuperate începând cu 31 decembrie din anul precedent, clasificate în funcţie de anul în care au fost eliberate ordinele de recuperare.

3.
Pentru a trece la finalizarea parţială a unui program operaţional, autoritatea de certificare va trimite Comisiei o declaraţie de cheltuieli menţionată în Articolul 88 din Regulamentul (CE) nr. 1083/2006 în formatul stabilit în Anexa XIV la acest Regulament.

Articolul 21: Descrierea sistemelor de management şi control

1.
Descrierea sistemelor de management şi control pentru programele operaţionale menţionate în Articolul 71(1) din Regulamentul (CE) nr. 1083/2006 va conţine informaţii asupra chestiunilor menţionate în Articolul 58 al respectivului Regulament cu privire la fiecare program operaţional, precum şi informaţiile stabilite în Articolele 22, 23 şi, dacă este cazul, 24 din prezentul Regulament.

Acele informaţii vor fi înaintate în conformitate cu modelul stabilit în Anexa XII.

2.
Descrierea sistemelor de management şi control ale programelor operaţionale din cadrul obiectivului european de cooperare teritorială vor fi furnizate de către Statul Membru pe teritoriul căruia se află sediul autorităţii de management.
Articolul 22: Informaţii privind autoritatea de management, autoritatea de certificare şi organismele intermediare
În ceea ce priveşte autoritatea de management, autoritatea de certificare şi fiecare organism intermediar, Statul Membru va furniza Comisiei următoarele informaţii:
(a) o descriere a sarcinilor încredinţate lor;

(b) organigrama pentru fiecare dintre ele, descrierea alocării sarcinilor între sau în cadrul departamentelor lor şi indicarea numărului de posturi alocate;

(c) procedurile de selecţie şi aprobare a operaţiunilor;

(d) procedurile prin care solicitările de rambursare ale beneficiarilor sunt primite, verificate şi validate, în special regulile şi procedurile stabilite în scopurile de verificare amintite în Articolul 13, precum şi procedurile prin care sunt autorizate, executate şi înregistrate în documentele contabile plăţile către beneficiari;
(e) procedurile prin care sunt redactate, legalizate şi înaintate Comisiei declaraţiile de cheltuieli;
(f) referinţe privind procedurile scrise stabilite în scopurile amintite la punctele (c), (d) şi (e);

(g) regulile de eligibilitate stabilite de către Statul Membru şi aplicabile programului operaţional;

(h) sistemul de păstrare a înregistrărilor contabile detaliate privind operaţiunile şi a datelor cu privire la implementare menţionate în Articolul 14(1), în cadrul programului operaţional.
Articolul 23: Informaţii privind autoritatea de audit şi organismele ce desfăşoară activităţi de audit

În ceea ce priveşte autoritatea de audit şi organismele menţionate în Articolul 62(3) din Regulamentul (CE) nr. 1083/2006, Statul Membru va furniza Comisiei următoarele informaţii:

(a) o descriere a sarcinilor acestora şi a relaţiilor dintre ele, inclusiv, dacă este cazul, a relaţiilor cu organismul de coordonare menţionat în Articolul 73(1) din Regulamentul (CE) nr. 1083/2006;

(b) organigrama autorităţii de audit şi a fiecăruia dintre organismele implicate în desfăşurarea de audituri privind programul operaţional, cu descrierea modului în care este asigurată independenţa acestora, indicarea numărului de posturi alocate şi calificările sau experienţa cerute;
(c) procedurile de monitorizare a implementării recomandărilor şi a măsurilor de corecţie ce rezultă din rapoartele de audit;
(d) acolo unde este cazul, procedurile pentru supervizarea de către autoritatea de audit a activităţii organismelor implicate în desfăşurarea auditurilor privind programul operaţional;

(e) procedurile pentru pregătirea raportului anual de control şi a declaraţiilor de finalizare.
Articolul 24: Descrierea sistemelor de management şi control ale obiectivului european de cooperare teritorială

Pe lângă informaţiile stabilite în Articolele 21, 22 şi 23, descrierea sistemului de management şi control va include cele convenite între Statele membre în următoarele scopuri:

(a) de a asigura autorităţii de management accesul la toate informaţiile de care are nevoie pentru a‑şi îndeplini atribuţiile conform Articolului 60 din Regulamentul (CE) nr. 1083/2006 şi Articolul 15 din Regulamentul (CE) nr. 1080/2006;
(b) de a asigura autorităţii de certificare accesul la toate informaţiile de care are nevoie pentru a‑şi îndeplini atribuţiile conform Articolului 61 din Regulamentul (CE) nr. 1083/2006;
(c) de a asigura autorităţii de audit accesul la toate informaţiile de care are nevoie pentru a‑şi îndeplini atribuţiile conform Articolului 62 din Regulamentul (CE) nr. 1083/2006 şi Articolului 14(2) din Regulamentul (CE) nr. 1080/2006;
(d) de a asigura respectarea de către Statele Membre a obligaţiilor lor cu privire la recuperarea sumelor plătite incorect, potrivit celor stabilite în Articolul 17(2) din Regulamentul (CE) nr. 1080/2006;
(e) de a asigura legalitatea şi conformitatea la reguli a cheltuielilor făcute în afara Comunităţii şi incluse în declaraţia de cheltuieli, în cazul în care Statele Membre participante la un program fac uz de flexibilitatea permisă de Articolul 21(3) al Regulamentului (CE) nr. 1080/2006, astfel încât autoritatea de management, autoritatea de certificare şi autoritatea de audit să îşi poată exercita responsabilităţile cu privire la cheltuielile plătite în state terţe şi la recuperarea sumelor plătite incorect, legate de nereguli.
Articolul 25: Evaluarea sistemelor de management şi control

Raportul menţionat în Articolul 71(2) al Regulamentului (CE) nr. 1083/2006 se va baza pe o examinare a descrierii sistemelor, a documentelor relevante privind sistemele şi a sistemului pentru păstrarea înregistrărilor contabile şi a datelor asupra implementării operaţiunilor, precum şi pe interviuri cu personalul din principalele organisme considerate ca importante de către autoritatea de audit sau de către alt organism responsabil de raport în scopul completării, al clarificării sau al verificării informaţiilor.
Opinia menţionată în Articolul 71(2) al Regulamentului (CE) nr. 1083/2006 va fi redactată în conformitate cu modelul stabilit în Anexa XIII la acest Regulament.

În cazurile în care sistemele de management şi control în cauză sunt esenţialmente similare celor implementate pentru asistenţă şi aprobate în baza Regulamentului (CE) nr. 1260/1999, se pot lua în considerare rezultatele auditurilor desfăşurate de către auditorii naţionali şi ai Comunităţii în legătură cu acele sisteme, în scopul de a stabili raportul şi opinia stabilite în Articolul 71(2) din Regulamentul (CE) nr. 1083/2006.

Articolul 26: Derogările privind programele operaţionale menţionate în Articolul 74 din Regulamentul (CE) nr. 1083/2006

1. Pentru programele operaţionale în sensul cărora Statul Membru a exercitat opţiunea menţionată în primul paragraf al Articolului 74(2) din Regulamentul (CE) nr. 1083/2006, se vor aplica paragrafele de la 2 la 5 din acest Articol.
2. Verificările menţionate în Articolul 13(2) din acest regulament vor fi desfăşurate de către organismul naţional menţionat în Articolul 74(2) din Regulamentul (CE) nr. 1083/2006.
3. Auditurile operaţiunilor menţionate la punctul (b) al Articolului 62(1) din Regulamentul (CE) nr. 1083/2006 se vor desfăşura în conformitate cu procedurile naţionale. Articolele 16 şi 17 din prezentul Regulament nu se vor aplica.
4. Articolul 18 de la (2) la (5) din prezentul Regulament se vor aplica mutandis mutandis asupra pregătirii documentelor eliberate de către organismul naţional menţionat în Articolul 74(2) din Regulamentul (CE) nr. 1083/2006.

Raportul anual de control şi opinia anuală se vor redacta respectând, în măsura în care este cazul, modelele stabilite în Anexele VI şi VII la prezentul Regulament.

5. Obligaţiile stabilite în Articolul 20(2) al prezentului Regulament vor fi exercitate de organismul naţional menţionat în Articolul 74(2) din Regulamentul (CE) nr. 1083/2006.

Declaraţia de cheltuieli va fi redactată urmând modelele stabilite în Anexele X şi XIV la prezentul regulament.
6. În descrierea sistemelor de management şi control menţionate în Articolele 21(1), 22 şi 23 din prezentul Regulament vor fi incluse, unde este cazul, informaţii privind organismele naţionale menţionate în Articolul 74(2) din Regulamentul (CE) nr. 1083/2006.
Partea a IV-a. Nereguli

Articolul 27: Definiţii

În scopul celor stabilite în această parte se vor aplica:
(a) "operator economic" înseamnă orice persoană fizică sau juridică sau orice altă entitate ce participă la implementarea asistenţei din partea Fondurilor, cu excepţia situaţiei în care un Stat Membru îşi exercită prerogativele ca autoritate publică;
(b) "constatare administrativă sau juridică primară" înseamnă o primă evaluare scrisă de către o autoritate competentă, ori administrativă, ori juridică, în care se concluzionează, pe baza unor anumite fapte, că s-a comis o neregulă, fără a se elimina posibilitatea ca această concluzie să trebuiască a fi ulterior revizuită sau retrasă ca rezultat al evoluţiei procedurii administrative sau juridice;
(c) "suspectare de fraudă" se referă la o neregulă ce duce la iniţierea de demersuri administrative sau juridice la nivel naţional, pentru a stabili caracterul intenţionat al comportamentului, în special existenţa fraudei, aşa cum se menţionează la punctul (a) al Articolului 1(1) din Convenţia redactată pe baza Articolului K.3 din Tratatul privind Uniunea Europeană, asupra intereselor financiare ale Comunităţilor Europene
.
(d) "faliment" înseamnă demersurile de nesolvabilitate în accepţiunea Articolului 2(a) din Regulamentul Consiliului (CE) nr. 1346/2000
.

Articolul 28: Raportarea iniţială – derogări
1.
Fără a prejudicia alte obligaţii stabilite prin Articolul 70 din Regulamentul (CE) nr. 1083/2006, în termen de 2 luni de la finalul fiecărui trimestru, Statele Membre vor raporta Comisiei orice nereguli care au fost subiectul unei constatări administrative sau juridice primare.


În acel raport, Statele Membre vor oferi, în orice caz, detalii cu privire la următoarele:

(a) Fondul, obiectivul, programul operaţional, axa de priorităţi şi operaţiunea în cauză, precum şi Codul Comun de Identificare (CCI);
(b) prevederea care a fost încălcată;

(c) data şi sursa primelor informaţii ce au dus la suspiciunea că a fost comisă  o neregulă;

(d) practicile aplicate în comiterea neregulii;

(e) dacă este cazul, se va specifica dacă practica respectivă dă sau nu naştere unei suspiciuni de fraudă;
(f) modul în care a fost descoperită neregula;

(g) dacă este cazul, se vor specifica Statele Membre şi statele terţe implicate;
(h) perioada pe parcursul căreia sau momentul în care a fost comisă neregula;

(i) autorităţile naţionale sau organismele care au redactat raportul oficial cu privire la neregulă şi autorităţile responsabile de continuarea demersurilor administrative sau juridice;

(j) data la care a fost stabilită constatarea administrativă sau juridică primară a neregulii;
(k) identitatea persoanelor fizice şi juridice implicate sau a oricăror alte entităţi participante, cu excepţia cazurilor în care aceste informaţii nu sunt relevante pentru combaterea neregulilor, dată fiind natura neregulii în cauză;

(l) contribuţia totală, de la buget şi publică, aprobată pentru operaţiune şi ponderea contribuţiei naţionale şi a Comunităţii în co‑finanţare;
(m) suma din contribuţia publică afectată de neregulă şi contribuţia din partea Comunităţii supusă riscurilor;
(n) în cazurile în care nu s-a făcut nici o plată din contribuţia publică spre persoanele sau entităţile definite la punctul (k), se vor specifica sumele care ar fi fost plătite incorect dacă nu ar fi fost descoperită neregula;
(o) suspendarea plăţilor, acolo unde este cazul, şi posibilităţile de recuperare;
(p) natura cheltuielii neregulamentare.
2.
Prin derogare de la paragraful 1, nu este necesară raportarea următoarelor cazuri:


(a) 
cazurile în care neregula constă doar în neexecutarea totală sau parţială a unei operaţiuni incluse în programul operaţional de co-finanţare din cauza falimentului beneficiarului;


(b) cazurile aduse în mod voluntar de către beneficiar în atenţia autorităţii de management sau a autorităţii de certificare, înainte ca aceste autorităţi să fi detectat neregula, fie înainte, fie după plata contribuţiei publice;


(c)
cazurile detectate şi corectate de către autoritatea de management sau autoritatea de certificare înainte să se fi făcut vreo plată către beneficiarul contribuţiei publice şi înainte de includerea cheltuielii respective într-o declaraţie de cheltuieli înaintate Comisiei.


Totuşi, neregulile ce preced falimentul şi cazurile de suspectare de fraudă trebuie raportate.
3.
În cazurile în care nu sunt disponibile unele dintre informaţiile menţionate în paragraful 1, în special informaţii cu privire la practicile folosite în comiterea neregulii şi la modul în care a fost descoperită neregula, Statele Membre vor furniza, pe cât posibil, informaţiile lipsă atunci când înaintează Comisiei rapoarte trimestriale ulterioare privind neregulile.
4.
Neregulile legate de programele operaţionale sub obiectivul european de cooperare teritorială vor fi raportate ori de către Statul Membru în care s-a plătit cheltuiala de către beneficiar în implementarea operaţiunii. În acelaşi timp, Statul Membru va informa autoritatea de management, autoritatea de certificare pentru program şi autoritatea de audit.
5.
Dacă există prevederi naţionale privind confidenţialitatea investigaţiilor, comunicarea informaţiilor se va putea face doar pe baza autorizării din partea curţii de justiţie sau a tribunalului competent.

6.
În cazul în care un Stat Membru nu are de raportat nereguli legate de paragraful 1, el va informa Comisia cu privire la acest fapt în intervalul de timp stabilit în paragraful respectiv.

Articolul 29: Cazuri urgente
Fiecare Stat Membru va raporta imediat Comisiei şi, dacă este cazul, celorlalte State Membre, orice nereguli descoperite sau presupuse a se fi produs, în cazurile în care există temeri că acestea ar putea avea repercusiuni imediate în afara teritoriului său sau în cazurile în care se constată că a fost pus în aplicare un nou tip de comportament incorect.

Articolul 30: Raportarea procedurii ulterioare – Nerecuperarea
1.
În termen de două luni de la finalul fiecărui trimestru, Statele Membre vor informa Comisia, menţionând eventualele rapoarte anterioare făcute conform Articolului 28, asupra procedurii instituite cu privire la toate neregulile anunţate anterior şi asupra modificărilor importante rezultate din acestea. Aceste informaţii vor include cel puţin următoarele:

(a)
sumele care au fost recuperate deja sau cele care se aşteaptă a fi recuperate;

(b)
orice măsuri interimare luate de Statele Membre pentru a asigura recuperarea sumelor plătite incorect;


(c)
orice proceduri juridice şi administrative instituite în vederea recuperării sumelor plătite incorect şi a impunerii de sancţiuni;


(d)
motivele pentru un eventual abandon al procedurilor de recuperare;


(e)
eventualul abandon al urmăririi penale.

Statele Membre vor raporta Comisiei deciziile administrative sau juridice, sau punctele principale ale acestora, cu privire la finalizarea procedurilor de acest fel. Ele vor raporta mai ales dacă din constatări rezultă sau nu că se poate suspecta un caz de fraudă. În cazul menţionat la punctul (d), Statele Membre vor anunţa Comisia, pe cât posibil, înainte de luarea unei decizii.

2. 
Când un Stat Membru consideră că o anumită sumă nu poate fi recuperată sau nu se aşteaptă a fi recuperată, el va informa Comisia, într-un raport special, asupra sumei nerecuperate şi asupra faptelor relevante pentru decizia împărţirii pierderii conform Articolului 70(2) din Regulamentul (CE) nr. 1083/2006.

Aceste informaţii vor fi suficient de detaliate pentru a permite Comisiei să ia o asemenea decizie în cel mai scurt timp, după consultarea autorităţilor din Statul Membru în cauză. Informaţiile vor cuprinde cel puţin:

(a) o copie a deciziei de acordare

(b) data ultimei plăţi făcute către beneficiar;

(c) o copie a ordinului de recuperare;

(d) o copie a documentului ce atestă caracterul insolvabil al beneficiarului, în cazul falimentelor ce trebuie raportate conform Articolului 28(2);
(e) o descriere schematică a măsurilor luate de Statul Membru pentru recuperarea sumei relevante, indicând datele acestora.

3.
În cazul menţionat în paragraful 2, Comisia poate solicita expres Statului Membru să continue procedura de recuperare.

Articolul 31: Transmiterea electronică

Informaţiile menţionate în Articolele 28, 29 şi 30(1) vor fi trimise, dacă este posibil, pe cale electronică, utilizând modulul furnizat de Comisie în acest scop, printr-o conexiune ce prezintă siguranţă.
Articolul 32: Rambursarea costurilor judiciare

În cazurile în care autorităţile unui Stat Membru decid, ca urmare a solicitării exprese a Comisiei, să iniţieze sau să continue demersurile juridice în vederea recuperării sumelor plătite incorect, Comisia se poate angaja să ramburseze total sau parţial Statului Membru costurile judiciare şi costurile ce decurg direct din aceste demersuri, pe baza prezentării de documente doveditoare, chiar dacă demersurile eşuează.
Articolul 33: Contactele cu Statele Membre

1.
Comisia va menţine contacte adecvate cu Statele Membre în cauză, în scopul suplimentării informaţiilor furnizate cu privire la neregulile menţionate în Articolul 28, la procedurile menţionate în Articolul 30 şi mai ales la posibilitatea de recuperare.

2.
Independent de contactele menţionate în paragraful 1, Comisia va informa Statele Membre în cazurile în care neregula este de aşa natură încât se poate presupune că vor apărea şi în alte State Membre practici identice sau similare.

3.
Comisia va organiza întruniri de informare la nivel de Comunitate pentru reprezentanţii Statelor Membre, pentru a examina cu aceştia informaţiile obţinute aplicând Articolele 28, 29 şi 30 şi paragraful 1 al acestui Articol. Examinarea se va concentra asupra învăţămintelor ce pot fi trase din informaţiile legate de nereguli, de măsurile preventive şi de demersurile juridice.
4.
La cererea unui Stat Membru sau a Comisiei, Statele Membre şi Comisia se vor consulta reciproc în scopul eliminării scăpărilor legislative ce pot aduce prejudicii intereselor Comunităţii, scăpări devenite evidente în cursul aplicării prevederilor în vigoare.
Articolul 34: Utilizarea informaţiilor
Orice informaţii de natură generală sau operaţională comunicată de Statele Membre în baza acestui Regulament pot fi utilizate de către Comisie pentru a efectua analize de risc. De ademenea, Comisia are dreptul de a utiliza informaţiile obţinute ca bază pentru rapoarte şi pentru dezvoltarea unor sisteme de avertizare timpurie în scopul creşterii eficacităţii de identificare a riscurilor.
Articolul 35: Furnizarea de informaţii către Comitete

Comisia va informa regulat Statele Membre, în cadrul Comitetului de consiliere pentru Coordonarea prevenirii fraudei înfiinţat prin Decizia Comisiei 94/140/EC
, cu privire la suma din Fonduri implicată în neregulile care au fost descoperite şi la diferitele categorii de nereguli, clasificate în funcţie de tip şi număr. Vor fi informate, de asemenea, şi comitetele menţionate în Articolele 103 şi 104 din Regulamentul (CE) nr. 1083/2006.
Articolul 36: Neregulile sub pragul de raportare

1.
În cazurile în care neregulile sunt legate de sume de mai puţin de 10 000 de euro din bugetul general al Comunităţilor Europene, Statele Membre nu vor trimite Comisiei informaţiile prevăzute în Articolele 28 şi 30, decât la solicitarea expresă a Comisiei.

Totuşi, în conformitate cu punctul (f) al Articolului 61 din Regulamentul (CE) nr. 1083/2006, Statele Membre vor păstra înregistrări privind sumele de sub acest prag care sunt recuperabile şi privind sumele recuperate sau retrase în urma anulării contribuţiei la o operaţiune şi vor restitui sumele recuperate bugetului general al Comunităţilor Europene. Fără ca aceasta să modifice în vreun fel obligaţiile ce decurg direct din punctul (b) al Articolului 70(1) din Regulamentul (CE) nr. 1083/2006, Statul Membru şi Comunitatea vor suporta împreună pierderea ce decurge din sumele aflate sub prag ce nu pot fi recuperate, conform ratei de co-finanţare aplicabile operaţiunii în cauză. Procedura stabilită în Articolul 30(2) din prezentul Regulament nu se va aplica, decât în cazul în care Comisia decide altfel.

Al treilea subparagraf se va aplica, de asemenea, cazurilor de faliment scutite de obligaţia de raportare conform Articolului 28(1).

2.
Statele Membre care nu au adoptate euro ca monedă naţională până la data stabilirii neregulii vor converti în euro cheltuielile plătite în monedă naţională, conform Articolului 81 din Regulamentul (CE) nr. 1083/2006. În cazurile în care cheltuielile nu au fost înregistrate în conturile autorităţii de certificare, se va folosi cel mai recent curs de schimb valutar publicat electronic de către Comisie.
Partea a V-a. Datele personale

Articolul 37: Protecţia datelor personale

1.
Statele Membre şi Comisia vor lua toate măsurile necesare pentru prevenirea oricărei dezvăluiri neautorizate sau oricărei accesări neautorizate a informaţiilor menţionate în Articolul 14(1), a informaţiilor colectate de către Comisie în cursul auditurilor sale şi a informaţiilor menţionate în Partea a IV-a.
2.
Informaţiile menţionate în Articolul 14(1), împreună cu informaţiile colectate de Comisie în cursul auditurilor sale, vor fi utilizate de către Comisie doar în scopul îndeplinirii responsabilităţilor sale conform Articolului 72 din Regulamentul (CE) nr. 1083/2006. Curtea Europeană de Audit şi Biroul European Anti-Fraudă vor avea acces la informaţiile respective.
3.
Informaţiile menţionate în Partea a IV-a nu pot fi trimise altor persoane decât cele din Statele Membre sau din cadrul instituţiilor Comunităţii ale căror îndatoriri necesită accesul la respectivele informaţii, cu excepţia cazului în care Statul Membru furnizor al acestor informaţii şi-a dat explicit acordul.

4.
Orice date personale incluse în informaţiile menţionate la punctul (d) al Articolului 7(2) vor fi procesate doar în scopul specificat în acel Articol.
Partea a VI-a. Corecţia financiară pentru nerespectarea adiţionalităţii

Articolul 38: Ratele corecţiei financiare

1.
În cazurile în care Comisia face o corecţie financiară în conformitate cu Articolul 99(5) din Regulamentul (CE) nr. 1083/2006, corecţia va fi calculată în conformitate cu paragraful 2 al acestui Articol.
2.
Rata corecţiei financiare se va obţine scăzând 3 puncte procentuale din diferenţa dintre nivelul ţintă convenit şi nivelul atins, exprimată ca procentaj din nivelul ţintă convenit, şi împărţind apoi rezultatul la 10.


Corecţia financiară se va determina aplicând rata respectivă a corecţiei la contribuţia adusă Statului Membru în cauză din Fondul structural potrivit obiectivului de Convergenţă pentru întreaga perioadă de programare.
3.
Dacă diferenţa menţionată în paragraful 2 dintre nivelul ţintă convenit şi nivelul realizat, exprimată ca procentaj din nivelul ţintă convenit, este mai mică sau egală cu 3%, nu se va aplica nici o corecţie financiară.
4.
Corecţia financiară nu va depăşi 5% din suma din Fondul Structural alocată pe întreaga perioadă de programare Statului Membru în cauză în conformitate cu obiectivul de convergenţă.
Partea a VII-a. Schimbul electronic de date

Articolul 39: Sistemul informatic pentru schimbul de date

În scopurile Articolelor 66 şi 76 din Regulamentul (CE) nr. 1083/2006, se va stabili un sistem informatic pentru schimbul de date ca instrument utilizat în schimbul tuturor datelor legate de programul operaţional.
Schimbul de date dintre fiecare Stat Membru şi Comisie se va desfăşura prin utilizarea unui sistem informatic stabilit de către Comisie care să permită schimbul de date în condiţii de siguranţă între Comisie şi fiecare Stat Membru.

Statele Membre se vor implica în dezvoltarea ulterioară a sistemului informatic pentru schimbul de date.
Articolul 40: Conţinutul sistemului informatic pentru schimbul de date

1.
Sistemul informatic pentru schimbul de date va conţine informaţii de interes comun pentru Comisie şi Statele Membre şi cel puţin următoarele date necesare pentru tranzacţiile financiare:

(a) indicarea alocaţiei anuale din fiecare Fond în fiecare program operaţional, potrivi celor stabilite în cadrul naţional strategic de referinţă, conform modelului stabilit în Anexa XV;

(b) planurile financiare pentru programele operaţionale, în conformitate cu modelul stabilit în Anexa XVI;


(c) declaraţiile de cheltuieli şi solicitările de plată, în conformitate cu modelul stabilit în Anexa X;

(d) previziunile anuale cu privire la plăţile şi cheltuielile probabile, în conformitate cu modelul stabilit în Anexa XVIII, punctul 2.1.
2.
Pe lângă paragraful 1, sistemul informatic pentru schimbul de date va conţine el puţin următoarele documente şi date de interes comun ce permit desfăşurarea monitorizării:


(a) cadrul naţional strategic de referinţă menţionat în Articolul 27(1) din Regulamentul (CE) nr. 1083/2006;

(b) datele ce stabilesc respectarea adiţionalităţii, în conformitate cu modelul stabilit în Anexa XIX;


(c) programele operaţionale, inclusiv datele privind categorisirea pe baza modelului stabilit în Partea B a Anexei II şi în conformitate cu tabelele stabilite în Partea A a Anexei II;

(d) deciziile Comisiei cu privire la contribuţia din Fonduri;


(e) solicitările de asistenţă pentru proiecte majore menţionate în Articolele 39, 40 şi 41 din Regulamentul (CE) nr. 1083/2006, în conformitate cu Anexele XXI şi XXII la acest Regulament, împreună cu datele selectate din acele Anexe identificate în Anexa XX;

(f) rapoartele de implementare în conformitate cu Anexa XVIII, inclusiv datele privind categorisirea pe baza modelului stabilit în Partea C a Anexei II şi în conformitate cu tabelele stabilite în Partea A a Anexei II;


(g) date privind participanţii la operaţiunile FSE în funcţie de prioritate, în conformitate cu modelul stabilit în Anexa XXIII;


(i) strategia de audit, în conformitate cu modelul stabilit în Anexa V;

(j) rapoartele şi opiniile asupra auditurilor, în conformitate cu modelele stabilite în Anexele VI, VII, VIII, IX şi XIII, precum şi corespondenţa dintre Comisie şi fiecare Stat Membru;


(k) declaraţiile de cheltuieli privind finalizările parţiale, în conformitate cu modelul stabilit în Anexa XIV;


(l) declaraţia anuală privind sumele retrase şi recuperate şi recuperările aflate în aşteptare, în conformitate cu Anexa XI;


(m) planul de comunicare menţionat în Articolul 2.

3.
Datele menţionate în paragrafele 1 şi 2 vor fi transmise, dacă este cazul, în formatul dat în Anexe.

Articolul 41: Funcţionarea sistemului informatic pentru schimbul de date
1.
Comisia şi autorităţile desemnate de către Statul Membru ca urmare a Regulamentului (CE) nr. 1083/2006, precum şi organismele cărora le-a fost delegată această sarcină, vor înregistra în sistemul informatic pentru schimbul de date documentele pentru care sunt responsabile şi actualizările acestora în formatul cerut.
2.
Statele membre vor centraliza şi trimite Comisiei solicitări pentru drepturile de acces la sistemul informatic pentru schimbul de date.
3.
Schimburile de date şi tranzacţiile vor avea aplicată o semnătură electronică în sensul celor precizate în Directiva 1999/93/EC. Statele Membre şi Comisia vor recunoaşte eficacitatea legală şi admisibilitatea semnăturii electronice utilizate în sistemul informatic pentru schimbul de date ca dovezi în demersurile juridice.

4.
Costul dezvoltării sistemului informatic pentru schimbul de date va fi finanţat din bugetul general al Comunităţilor Europene, potrivit Articolului 45 din Regulamentul (CE) nr. 1083/2006.

Orice costuri ale interfeţelor dintre sistemul informatic comun pentru schimbul de date şi sistemele informatice naţionale, regionale şi locale, precum şi orice costuri pentru adaptarea sistemelor naţionale, regionale şi locale la cerinţele în baza Regulamentului (CE) nr. 1083/2006, vor fi eligibile în baza Articolului 46 al acelui Regulament.

Articolul 42: Transmiterea datelor prin sistemul informatic pentru schimbul de date
1.
Sistemul informatic pentru schimbul de date va fi accesibil Statelor Membre şi Comisiei ori direct, ori printr-o interfaţă pentru sincronizarea automată şi înregistrarea automată a datelor în sistemele informatice de management naţionale, regionale şi locale.
2.
Data luată în calcul pentru trimiterea documentelor mai departe către Comisie va fi data la care Statul Membru înregistrează documentul în sistemul informatic pentru schimbul de date.
3.
În cazuri de forţă majoră şi mai ales dacă apar defecţiuni ale sistemului informatic pentru schimbul de date sau se întrerupe conexiunea, Statul Membru în cauză poate trimite mai departe către Comisie documentele cerute prin Regulamentul (CE) nr. 1083/2006 pe suport fizic, utilizând formularele stabilite în Anexele II, V, VI, VII, IX, X, XII, XIII, XIV, XV, XVI, XVII, XVIII, XIX, XX, XXI, XXII şi XXIII la acest Regulament. Imediat ce încetează cauza ce a dus la forţa majoră, Statul Membru va înregistra fără întârziere documentele de corespondenţă în sistemul informatic pentru schimbul de date.


Prin derogare de la paragraful 2, data luată în calcul pentru trimiterea mai departe a documentelor va fi considerată a fi data trimiterii lor pe suport fizic.

Partea a VIII-a. Instrumentele de inginerie financiară

Articolul 43: Prevederi generale aplicabile tuturor instrumentelor de inginerie financiară

1.
Articolele de la 43 la 46 se vor aplica instrumentelor de inginerie financiară sub formă de acţiuni ce constituie investiţii rambursabile sau oferă garanţii pentru investiţii rambursabile, sau de ambele tipuri, în:

(a) întreprinderi, mai ales mici şi mijlocii (IMM-uri), inclusiv micro-întreprinderile, aşa cum sunt definite în Recomandarea Comisiei 2003/361/EC
 începând din 1 ianuarie 2005, în cazul altor instrumente de inginerie financiară decât fondurile de dezvoltare urbană;

(b) parteneriate între sectorul public şi privat sau alte proiecte urbane incluse în planurile integrate pentru dezvoltarea urbană durabilă, în cazul fondurilor de dezvoltare urbană.

2.
Când operaţiunile de finanţare din Fondurile Structurale cuprind instrumente de inginerie, inclusiv cele organizate prin fonduri de holding, va fi înaintat un plan de afaceri de către partenerii co-finanţatori sau de către acţionari sau de către un reprezentant autorizat al acestora.


Planul de afaceri va specifica cel puţin următoarele:
(a) piaţa avută în vedere de întreprinderi sau proiectele urbane şi criteriile, termenii şi condiţiile de finanţare a acestora;

(b) bugetul operaţional pentru instrumentul de inginerie financiară;

(c) proprietatea asupra instrumentului de inginerie financiară;
(d) partenerii co-finanţatori sau acţionarii;

(e) regulamentul propriu al instrumentului de inginerie financiară;

(f) prevederile referitoare la profesionalismul, competenţa şi independenţa managementului;

(g) justificarea şi modul dorit de utilizare a contribuţiei din partea Fondurilor Structurale;

(h) politica instrumentului de inginerie financiară privind ieşirea din investiţiile în întreprinderi sau proiecte urbane;

(i) prevederile de încheiere a instrumentelor de inginerie financiară, inclusiv prevederile privind refolosirea resurselor returnate instrumentului de inginerie financiară în urma investiţiilor sau rămase după onorarea tuturor garanţiilor, resurse ce pot fi atribuite contribuţiei din partea programului operaţional.


Planul de afaceri va fi evaluat, iar implementarea sa va fi monitorizată de către sau sub răspunderea Statului Membru sau a autorităţii de management.

Evaluarea viabilităţii economice a activităţilor de investiţie ale instrumentelor de inginerie financiară vor lua în calcul toate sursele de venit ale întreprinderilor în cauză.

3.
Instrumentele de inginerie financiară, inclusiv fondurile de holding, vor fi înfiinţate ca entităţi juridice independente guvernate de acordurile dintre partenerii co‑finanţatori sau acţionari sau ca un bloc de finanţe separat din cadrul unei instituţii financiare.


În cazurile în care instrumentul de inginerie financiară este stabilit în cadrul unei instituţii financiare, el va fi înfiinţat ca un bloc de finanţe separat, supus unor reguli de implementare specifice în cadrul instituţiei financiare, reguli ce stipulează, în particular, faptul că sunt păstrate conturi separate care disting noile resurse investite în instrumentul de inginerie financiară, inclusiv pe cele ce constituie contribuţii din partea programului operaţional, de cele disponibile iniţial în instituţie.


Comisia nu poate deveni un partener co‑finanţator sau un acţionar în instrumentele de inginerie financiară.

4.
Costurile de management nu pot depăşi, într-o medie anuală, pe durata asistenţei, nici unul dintre următoarele praguri, cu excepţia cazurilor în care se dovedeşte necesar un procentaj mai ridicat după o ofertă competitivă:

(a) 2% din capitalul ce constituie contribuţia programului operaţional la fondurile de holding sau capitalul rezultat din contribuţia programului operaţional sau a fondului de holding la fondul de garanţii;


(b) 3% din capitalul ce constituie contribuţia programului operaţional sau a fondului de holding la instrumentul de inginerie financiară în toate celelalte cazuri, cu excepţia instrumentelor de micro-credit orientate spre micro-întreprinderi;

(c) 4% din capitalul ce constituie o contribuţie din partea programului operaţional sau a fondului de credit la instrumentele de credit orientate spre micro-întreprinderi.
5.
Termenii şi condiţiile pentru contribuţiile făcute din programele pentru instrumentele de inginerie financiară vor fi stabilite într-un acord de finanţare ce trebuie încheiat între reprezentantul autorizat al instrumentului de inginerie financiară şi Statul Membru sau autoritatea de management.
6.
Acordul de finanţare menţionat în paragraful 5 va include cel puţin următoarele:


(a) strategia şi planificarea investiţiei;


(b) monitorizarea implementării în conformitate cu regulile în vigoare;


(c) o politică de retragere din instrumentul de inginerie financiară a contribuţiei din partea programului operaţional;

(d) prevederile pentru închiderea instrumentului de inginerie financiară, inclusiv pentru refolosirea resurselor returnate instrumentului de inginerie financiară din investiţii sau rămase după onorarea tuturor garanţiilor ce pot fi atribuite contribuţiei din partea programului operaţional.

7. 
Autorităţile de management vor avea grijă să minimizeze diferenţa de concurenţă pe pieţele de capital de risc sau de împrumut.


Sumele obţinute din investiţiile din capital propriu şi din împrumuturi, minus o cotă pro rata din costurile de management şi stimulentele de performanţă, pot fi alocate preferenţial investitorilor ce operează conform principiului de investitor în economia de piaţă până la nivelul de remunerare stabilit în regulamentul propriu al instrumentelor de inginerie financiară. Aceste sume vor fi alocate proporţional tuturor partenerilor co‑finanţatori sau acţionarilor.
Articolul 44: Prevederi adiţionale aplicabile fondurilor de holding

1.
În cazurile în care din Fondurile Structurale se finanţează instrumente de inginerie financiară organizate prin fonduri de holding, Statul Membru sau autoritatea de management va încheia un acord de finanţare cu fondul de holding, stabilind condiţiile şi obiectivele finanţării.

Acordul de finanţare va ţine cont, unde este cazul, de următoarele:

(a) în ce priveşte alte instrumente de inginerie financiară decât fondurile de dezvoltare urbană, concluziile unei evaluări a diferenţelor dintre oferta de asemenea instrumente către IMM-uri şi cererea de asemenea instrumente din partea IMM-urilor;
(b) în ce priveşte fondurile de dezvoltare urbană, studiile de dezvoltare urbană sau evaluările şi planurile integrate de dezvoltare urbană incluse în programele operaţionale.
2.
Acordul de finanţare menţionat în paragraful 1 va prevedea în special următoarele:


(a) termenii şi condiţiile pentru contribuţiile la fondul de holding din partea programului operaţional;


(b) un apel pentru exprimarea interesului adresat intermediarilor financiari sau fondurilor de dezvoltare urbană;


(c) evaluarea, selecţia şi acreditarea intermediarilor financiari sau a fondurilor de dezvoltare urbană  de către fondul de holding;

(d) stabilirea şi monitorizarea politicii de investiţii sau a planurilor şi a acţiunilor de dezvoltare urbană avute în vedere;


(e) raportarea de către fondul de holding în faţa Statelor Membre sau a autorităţilor de management;

(f) monitorizarea implementării investiţiilor în conformitate cu regulile aplicabile;

(g) cerinţele de audit;


(h) politica de retragere a fondului de holding din fondurile de capital de risc, fondurile de garanţii, fondurile de împrumuturi sau fondurile de dezvoltare urbană;


(i) prevederile pentru închiderea fondului de holding, inclusiv pentru refolosirea resurselor ce au revenit instrumentului de inginerie financiară din investiţiile făcute sau pentru resursele rămase după onorarea tuturor garanţiilor ce pot fi atribuite contribuţiilor din partea programului operaţional.

Politica de investiţii menţionată în punctul (d) va cuprinde cel puţin o indicare a întreprinderilor avute în vedere şi a produselor de inginerie financiară ce trebuie sprijinite.
3.
Termenii şi condiţiile pentru contribuţiile la fondurile de capital de risc, fondurile de garanţii, fondurile de împrumut şi fondurile de dezvoltare urbană din partea fondurilor de holding sprijinite de programele operaţionale se vor stabili într-un acord de finanţare ce trebuie încheiat între fondul de capital de risc, fondul de garanţii, fondul de împrumut sau fondul de dezvoltare urbană, pe de o parte, şi fondul de holding pe de altă parte.


Acordul de finanţare va cuprinde cel puţin elementele enumerate în Articolul 43(6).

Articolul 45: Prevederi adiţionale aplicabile altor instrumente de inginerie financiară decât fondurile de holding şi fondurile de dezvoltare urbană

Instrumentele de inginerie financiară care nu sunt fonduri de holding şi fonduri de dezvoltare urbană vor investi în întreprinderi, mai ales în IMM-uri. Asemenea investiţii pot fi făcute doar la înfiinţare, în fazele de început – inclusiv capitalul de înfiinţare – sau pentru extinderea acelor întreprinderi şi doar în activităţile pe care managerii instrumentelor de inginerie financiară le consideră drept potenţial viabile din punct de vedere economic.
Ele nu vor investi în firme aflate în dificultate potrivit Ghidului Comunităţii privind ajutorul de Stat pentru salvarea şi restructurarea firmelor aflate în dificultate
 din 10 Octombrie 2004.

Articolul 46: Prevederi adiţionale aplicabile fondurilor de dezvoltare urbană
1.
În cazurile în care Fondurile Structurale finanţează fonduri de dezvoltare urbană, acele fonduri vor investi în parteneriate între sectorul public şi privat sau alte proiecte incluse într-un plan integrat pentru dezvoltarea urbană durabilă. Asemenea parteneriate între sectorul public şi cel privat sau alte proiecte nu vor include crearea şi dezvoltarea instrumentelor financiare de tipul fondurilor de capital de risc, de împrumut şi de garanţii.

2.
În scopurile aplicării celor stabilite în paragraful 1, fondurile de dezvoltare urbană vor investi prin capital propriu, împrumuturi şi al garanţii.


Proiectele urbane care beneficiază de asistenţă printr-un grant din partea unui program operaţional pot fi sprijinite şi de către fondurile de dezvoltare urbană.
3.
În cazurile în care Fondurile Structurale finanţează fonduri de dezvoltare urbană, fondurile în cauză nu vor refinanţa achiziţii sau participări la proiecte deja finalizate.

CAPITOLUL III. PREVEDERI PENTRU IMPLEMENTAREA REGULAMENTULUI (CE) NR. 1080/2006
Partea I. Eligibilitatea cheltuielilor pentru spaţiul de locuit
Articolul 47: Intervenţiile în domeniul spaţiului de locuit
1.
Zonele selectate pentru operaţii în domeniul spaţiului de locuit menţionate la punctul (a) din Articolul 7(2) al Regulamentului (CE) nr. 1080/2006 trebuie să satisfacă cel puţin trei dintre următoarele criterii, două dintre care trebuie să se încadreze între cele din punctele de la (a) la (h):

(a) nivel ridicat de sărăcie şi excludere;


(b) un nivel ridicat de şomaj pe termen lung


(c) tendinţe demografice precare;

(d) nivel scăzut de studii, deficienţe semnificative de aptitudini şi rate ridicate de abandon al şcolii;


(e) nivel ridicat de criminalitate şi delincvenţă;


(f) mediu aflat într-o stare avansată de degradare;


(g) nivel scăzut de activitate economică;


(h) număr ridicat de imigranţi, grupuri minoritare şi etnice sau refugiaţi;


(i) nivel comparativ scăzut al valorii spaţiului de locuit;


(j) nivel scăzut de performanţă energetică în clădiri.

Valorile pentru criteriile stabilite în primul subparagraf vor fi colectate de către fiecare Stat Membru în cauză la nivel naţional.


Valorile standard pentru fiecare criteriu vor fi determinate în parteneriat între Comisie şi fiecare Stat Membru.

2.
Singurele intervenţii eligibile în baza punctului (c) al Articolului 7(2) din Regulamentul (CE) nr. 1080/2006 sunt următoarele:

(a) renovarea spaţiilor comune ale clădirilor rezidenţiale pentru mai multe familii, după cum urmează:


(i) renovarea următoarelor principale părţi structurale ale clădirii: acoperiş, faţadă, ferestre şi uşi de pe faţadă, scări, coridoare interioare şi exterioare, intrări şi exterioarele acestora, lift;


(ii) instalaţii tehnice ale clădirii;


(iii) acţiuni privind eficienţa energetică;

(c) furnizarea de spaţii de locuit moderne şi de calitate prin renovarea şi schimbarea destinaţiei clădirilor existente aflate în proprietatea autorităţilor publice sau a operatorilor non-profit.
Partea a II-a. Reguli de eligibilitate aplicabile programelor operaţionale pentru obiectivul european de cooperare teritorială
Articolul 48: Reguli privind eligibilitatea cheltuielilor

Fără a aduce modificări listei de cheltuieli ineligibile din Articolul 7 al Regulamentului (CE) nr. 1080/2006, Articolele de la 49 la 53 din acest Regulament se vor aplica, în conformitate cu Articolul 13 din Regulamentul (CE) nr. 1080/2006, la determinarea eligibilităţii cheltuielilor din cadrul operaţiunilor selectate ca parte din programul operaţional din cadrul obiectivului european de cooperare teritorială.
Articolul 49: Taxele financiare şi costurile de garanţie

Următoarele taxe şi costuri vor fi eligibile pentru contribuţia din partea FEDR:

(1) taxe pentru tranzacţiile financiare transnaţionale;

(2) în cazurile în care implementarea unei operaţii necesită deschiderea unuia sau a mai multe conturi separate, banca taxează deschiderea şi administrarea contului/ a conturilor;
(3) taxele de consultanţă juridică, taxele notariale, costurile experţilor tehnici şi financiari şi contabilitatea şi costurile de audit, dacă sunt direct legate de operaţiunea de co‑finanţare şi sunt necesare pentru pregătirea sau implementarea acesteia sau, în cazul costurilor de contabilitate şi audit, dacă ele sunt legate de cerinţele impuse de autoritatea de management;

(4) costul garanţiilor oferite de o bancă sau altă instituţie financiară, în măsura în care garanţiile sunt cerute de legislaţia naţională sau a Comunităţii.

Amenzile, penalităţile financiare şi cheltuielile legate de dispute legale nu vor fi eligibile.

Articolul 50: Cheltuielile suportate de autorităţile publice legate de implementarea operaţiunilor

1.
Pe lângă asistenţa tehnică pentru programul operaţional ce decurge din Articolul 46 din Regulamentul (CE) nr. 1083/2006, vor fi eligibile următoarele cheltuieli suportate de autorităţile publice în pregătirea sau implementarea unei operaţiuni:

(a) 
costurile serviciilor profesioniste oferite de o autoritate publică alta decât beneficiarul în pregătirea sau implementarea unei operaţiuni;

(b) 
costurile furnizării de servicii legate de pregătirea şi implementarea unei operaţiuni furnizate de autoritatea publică beneficiară, autoritate care execută o operaţiune pentru sine, fără a recurge la furnizori de servicii din exterior.
2.
Autoritatea publică în cauză fie va factura beneficiarului costurile menţionate în punctul (a) al paragrafului 1, fie va certifica acele costuri pe baza documentelor de valoare probatorie echivalentă ce permit identificarea costurilor reale suportate de către autoritatea respectivă pentru operaţiunea respectivă.

3.
Costurile menţionate în punctul (b) din paragraful 1 vor fi eligibile dacă sunt costuri adiţionale şi dacă se leagă ori de cheltuielile suportate efectiv şi direct pentru co‑finanţarea operaţiunii, ori de contribuţii în natură, după cum se menţionează în Articolul 51.

Costurile respective vor fi declarate pe baza documentelor ce permit identificarea costurilor reale plătite sau contribuţiilor în natură aduse de autoritatea publică în cauză pentru operaţiunea respectivă.

Articolul 51: Contribuţiile în natură
1.
Contribuţiile în natură aduse de un beneficiar public sau privat vor fi considerate cheltuieli eligibile dacă îndeplinesc următoarele condiţii:


(a)
 ele constă din furnizarea de terenuri sau proprietăţi imobiliare, echipamente sau materii prime, cercetare pentru munca profesională sau munca voluntară neplătită;


(b)
valoarea lor poate fi evaluată şi auditată independent.

2.
În cazul furnizării de terenuri sau proprietăţi imobiliare, valoarea va fi confirmată de către un evaluator calificat independent sau de către un organism oficial autorizat în acest scop.

3.
În cazul muncii voluntare neplătite, valoarea respectivei munci va fi determinată luând în calcul timpul petrecut şi remuneraţia pe zi sau pe oră pentru activităţi echivalente.

Articolul 52: Cheltuieli de regie
Cheltuielile cu deprecierea activelor utilizate direct pentru o operaţiune şi care au avut loc în timpul perioadei de co-finanţare a operaţiunii vor fi eligibile, cu condiţia ca achiziţia activelor respective să nu fie declarată drept cheltuială eligibilă.
CAPITOLUL IV. PREVEDERI FINALE

Articolul 54: Abrogarea

1.
Regulamentele (CE) nr. 1681/94, (CE) nr. 1159/2000, (CE) nr. 1685/2000, (CE) nr. 438/2001 şi (CE) nr. 448/2001 sunt abrogate prin prezentul regulament.

Menţiunile referitoare la Regulamentele abrogate se vor formula ca menţiuni ale acestui Regulament.


Prevederile Regulamentelor abrogate vor continua să se aplice pentru asistenţa aprobată în baza Regulamentului (CE) nr. 1260/1999.
2.
Regulamentele (CE) nr. 1831/94, (CE) nr. 1386/2002, (CE) nr. 16/2003 şi (CE) nr. 621/2004 sunt abrogate prin prezentul Regulament.


Menţiunile referitoare la Regulamentele abrogate se vor formula ca menţiuni ale acestui Regulament.


Prevederile Regulamentelor abrogate vor continua să se aplice pentru deciziile adoptate în baza Regulamentului (CE) nr. 1164/94.

Articolul 55: Intrarea în vigoare

Acest Regulament va intra în vigoare în a douăzecea zi de la publicarea sa în Jurnalul Oficial al Uniunii Europene.
Acest Regulament trebuie respectat în totalitate şi este direct aplicabil în toate Statele Membre.

Redactat la Bruxelles, 8 decembrie 2006.

